આપણે જાણીએ છીએ કે કોઈ પણ પ્રકારની જૈવીક પ્રણાલી નાશવંત હોય છે. મનુષ્યને બાદ કરતાં અન્ય બધા જ પ્રકારના જીવોના મૃત્યુ પછી એના મૃતદેહનો નિકાલ કરવા માટે કુદરતે ખુબ જ બારિક આયોજન કરેલું છે. જમીન ઉપર વિચરતાં પ્રાણીઓ,જળચરો તેમ જ પક્ષીઓના મૃતદેહોના નિકાલ માટે ઝરખ, શિયાળ અને લોમડી જેવાં મૃતદેહભક્ષી પ્રાણીઓ, વિશિષ્ટ મત્સ્યો તેમ જ ગીધ અને કાગડા જેવાં પક્ષીઓની કામગીરીથી તો આપણે સુપેરે વાકેફ છીએ. પણ એક ચોક્કસ તબક્કા પછી એ મૃતદેહના બાકીના અવશેષોના નિકાલ માટે ચોક્કસ પ્રકારનાં બેક્ટેરિયા કાર્યરત થાય છે. અને એના તમામ બંધારણીય ઘટકોને વિઘટિત કરી દે છે. મનુષ્યના મૃતદેહને જ્યાં દાટવામાં આવે છે, ત્યાં માટીમાં રહેલાં વિઘટક બેક્ટેરિયા અન્ય પ્રકારના સુક્ષ્મ જીવોના સહકારથી એ દેહનું પૂરેપૂરું વિઘટન કરએ છે. અલબત્ત, આ પ્રક્રીયા દાયકાઓ સુધી ચાલતી રહે છે. આવી જ રીતે વનસ્પતિઓના વિઘટનની પ્રક્રીયા માટે પણ ખાસ પ્રકારનાં બેક્ટેરિયા અને અન્ય સુક્ષ્મ જીવો પરસ્પરના સહકારમાં કામગીરી બજાવે છે. એ સમજવું અત્યંત જરૂરી છે કે જો આવા પ્રકારનાં બેક્ટેરિયા ન હોત તો અમુક હદ પછી જૈવિક મૃતદેહોનો નિકાલ ન થતો હોત અને પરિણામે પૃથ્વીની સપાટી જૈવિક પ્રણાલીઓના અવશેષોથી ઉભરાઈ રહી હોત! આમ, આ પ્રકારનાં વિઘટક બેક્ટેરિયા છેડાના સફાઈ કામદારો તરીકેની ફરજ બજાવ્યે જાય છે. આમ કરવામાં એમનો પણ સીધો ફાયદો છે. આ રીતે મૃત જૈવિક અવશેષોમાંથી જ આવા સુક્ષ્મ જીવો પોતાનું પોષણ મેળવે છે. આ પ્રકારના બેક્ટેરિયા વ્યાજબી રીતે જ મૃતોપજીવી બેક્ટેરિયા તરીકે ઓળખાય છે.